III un IV diagramma. Dalībnieku izcelsme un dalībnieku darbavieta (pasākumi, kam līdzekļi piešķirti 2015. gadā, sk. I pielikumu)

Aplēsts, ka programmas “Perikls” pasākumos, kam līdzekļi piešķirti 2015. gadā, piedalās 618 eksperti.

Dalībnieki ir no 59 valstīm. Lielākā daļa apmācāmo (65 %) ir dalībnieki no Eiropas: 41 % ir no dalībvalstīm, bet 24 % pārstāv otro lielāko grupu — dalībniekus no Eiropas valstīm, kas nav ES dalībvalstis; 14 % apmācāmo ir no Latīņamerikas (galvenokārt Kolumbijas un Peru), bet 7 % — no Tuvajiem Austrumiem un Ziemeļāfrikas. Īpaši jānorāda, ka ir pieaudzis dalībnieku skaits no Āzijas — tie visi ir no Ķīnas un pārstāv 4 % dalībnieku.

Attiecībā uz dalībnieku darbavietu, jānorāda, ka 53 % no visiem dalībniekiem pārstāv policijas spēkus. Tik liels pārsvars vērojams tāpēc, ka policijas iestādes ir pirmās, kas dodas cīņā pret euro viltošanu, un policijas darbinieki ietver gan izmeklētājus, gan tehnisko personālu. Tomēr jāuzsver arī tas, ka pārējās dalībnieku kategorijas (47 %) joprojām ir diferenciētas. Piedalījās daudz centrālo banku darbinieku (19 %), kā arī arvien lielāks skaits tiesu sistēmas darbinieku (10 %) un muitas darbinieku (4 %).

Tādējādi var secināt, ka programmas “Perikls” īstenošanā tiek ievērots programmas starptautiskais un daudzdisciplīnu aspekts, kā prasīts Regulā (ES) Nr. 331/2014.





3. Pārskats par pasākumiem, kam līdzekļi piešķirti 2015. gadā: būtiskākie aspekti

Programmas “Perikls 2020” īstenošana 2015. gadā liecina, ka turpinās pozitīva virzība uz aizvien lielāku dalībnieku darbavietu diferenciāciju. Jo īpaši jāpiemin aizvien lielākā tiesu iestāžu iesaistīšanās (piecos pasākumos), kā arī pieaugošā muitas iestāžu dalība.

Šai programmai 2015. gadā, īstenojot vairākus pasākumus Latīņamerikā, Vidusjūras reģionā un Balkānu reģionā, kā arī trīs pasākumus, kuros iesaistīti pārstāvji no Ķīnas, ir izdevies saglabāt spēcīgu reģionālo un starptautisko sadarbību un to papildus nostiprināt. Turklāt programmas “Perikls” 2015. gada piešķīrumi liecina par dalībvalstu kompetento iestāžu, kas piesakās programmai, turpmāku dažādošanos — Polizeipräsident in Berlin, Landeskriminalamt pieteicās programmas “Perikls” līdzekļiem pirmo reizi.

Vairāki pasākumi, kam tika piešķirti līdzekļi no programmas “Perikls 2020” 2015. gada budžeta, tika īstenoti ar mērķi stiprināt daudzdisciplīnu sadarbību viltošanas novēršanas jomā un tehniskās kompetences un paraugprakses apmaiņu starp dalībvalstīm un Savienības iestādēm, no vienas puses, un kompetentajām Ķīnas valsts iestādēm, no otras puses. Parīzē 2016. gada janvārī notika programmas “Perikls” ietvaros finansētā konference “Sino European Cooperation in Combatting Counterfeiting of the Euro”. Turklāt Itālijas Valsts centrālais birojs paredzēja Ķīnas pārstāvju dalību tā organizētajā pasākumā, kas finansēts programmas “Perikls” ietvaros. Visbeidzot, Briselē notiks pasākums “Pericles EU-China Workshop on the protection of currencies”, kurā piedalīsies Ķīnas Sabiedriskās drošības ministrija. Tā mērķis ir panākt konstruktīvāku sadarbību starp dalībvalstīm, Savienības iestādēm un Ķīnas kompetentajām valsts iestādēm viltošanas novēršanas stratēģijas un darbības jautājumos.

Komisija turpina Dienvidaustrumeiropas euro konferenču sēriju ar 12. Dienvidaustrumeiropas euro konferenci, kas notiks 2016. gada oktobrī Zagrebā, Horvātijā. Šīm konferencēm ir bijusi ļoti liela nozīme sadarbības stiprināšanā starp kompetentajām valstu iestādēm Dienvidaustrumeiropā, kurā atrodas vairāki punkti, kur, iespējams, notiek aktīvs viltotu euro tranzīts un ražošana.

Komisija pastāvīgi informē Ekspertu grupas euro viltošanas jautājumos (ECEG) ekspertus par programmas ietvaros atbalstīto pasākumu rezultātiem. 2015. gadā notika trīs ECEG sanāksmes.

Programma ir lielā mērā saskaņota ar citām attiecīgām Savienības līmeņa programmām un pasākumiem un papildina tos, jo tā ir veltīta tikai konkrēta organizētās noziedzības veida, proti, euro viltošanas, novēršanai un apkarošanai un pievēršas tikai šim jautājumam. Tādējādi tā papildina un ir saskaņota ar OLAF programmu “Hercule III”, kas aizsargā Savienības finanšu intereses, un lielā mērā papildina cita starpā Migrācijas un iekšlietu ĢD Iekšējās drošības fonda komponentu “Policija”, kas attiecas uz noziedzības novēršanu un apkarošanu kopumā.

4. To programmas “Perikls” pasākumu īstenošana 2015. gadā, kam līdzekļi piešķirti 2014. gada programmas “Perikls 2020” vai programmas “Perikls” ietvaros

2015. gadā tika īstenoti 10 programmas “Perikls” pasākumi, kam līdzekļi tika piešķirti 2014. gada programmas “Perikls 2020” ietvaros vai no programmas “Perikls” budžeta. Piecus no šiem projektiem ierosināja dalībvalstu, konkrētāk, Francijas, Itālijas un Latvijas, kompetentās iestādes, un piecus — Komisija. Projekti bija divi semināri, divi pētījumi, divas tehniskās mācības, trīs darbinieku apmaiņas pasākumi un Euro viltošanas novēršanas rokasgrāmatas atjaunināšana. Īpaša uzmanība tika pievērsta Dienvidaustrumeiropai un Vidusjūras reģionam.

5. Secinājumi un turpmākā rīcība